[Foto’s] Honderde boeke vir seun wat gemorspos leesMathew Flores Foto: Ron Lynch, Facebook Tot onlangs was gemorspos die enigste leesstof vir ŉ 12-jarige seun wat nie kan ophou lees nie, omdat sy gesin nie geld het om boeke te koop nie. Mathew Flores van Salt Lake City in Utah, VSA, het onlangs sy posbode gevra of hy nie dalk nog leesstof vir hom het nie. Die posbode, Ron Lynch, het dié vreemde versoek op Facebook geplaas: Terwyl ek vandag pos afgelewer het in ŉ woonstelblok, het ek gesien die seun sit en gemorspos lees. Hy wou weet of ek dalk nog leesstof vir hom het.” Volgens Lynch het die seun nie genoeg geld om met ŉ bus by die naaste biblioteek uit te kom nie. “Hy het gesê sy enigste wens is nóg boeke om te lees. Meeste kinders van sy ouderdom soek net elektronika. Dis wonderlik om sy begeerte te sien, en ek wens julle kon sien hoe sy gesig opgehelder het toe ek sê dat ek hom kan help. Hy maak staat op my, en nou maak ek staat op julle.” Mathew Flores Foto: Ron Lynch, Facebook Lynch het gedink sy Facebook-plasing sou dalk 50 of 60 boeke oplewer, maar sy versoek is wêreldwyd versprei en mense van dwarsoor die wêreld, selfs die Verenigde Koninkryk, Australië en Indië stuur nou vir die seun boeke. Honderde boeke is reeds afgelewer en daar is nog honderde op pad. “Ek is stomgeslaan oor almal se vrygewigheid,” het Lynch gesê. Flores het onderneem om al die boeke te lees, en hy kan nie wag om dit met ander kinders te deel nie. Persone wat ŉ boek wil stuur kan die volgende adres gebruik: Mathew Flores c/o Sandy Post Office 8850 S 700 E Sandy, UT 84070 Lees meer: KSL.com, CNN